# 2. Contextualización curricular

# Eixes da proposta didáctica

Os eixes da materia nos que está baseada a unidade didáctica son:

- A expresión de vivencias persoais.
- As experiencias persoais nos textos escritos: diarios, biografías, descricións de persoas.
- O verbo, a raíz e desinencias. Uso de "b" e "v".
- Contribuír na consecución dos ODS (Obxectivos de Desenvolvemento Sostible), concretamente cos números 3, 4, 5, 10, 11, 12 e 16.
- Fomentar no alumnado a defensa dos dereitos humanos e a convivencia igualitaria, inclusiva, pacífica e democrática.
- Recoñecer a diversidade e variedades lingüísticas da contorna, de Galicia e de España, para favorecer actitudes de respecto cara á diversidade étnica e cultural, combater prexuízos e estereotipos lingüísticos.

# Contidos, obxectivos específicos e competencias clave

Este REA, en relación coa programación didáctica de referencia publicada en PROENS para a materia de "Lingua Galega e Literatura" de 5º de Primaria, contextualízase na unidade 6. "Así son eu". Pola súa situación que se enmarcaría arredor do 2º trimestre, e despois de traballar o resto de bloques do currículo, pretende tamén que o alumnado integre o aprendido nas unidades previas da programación anual.

O recurso englóbase fundamentalmente nos bloques de contido 2. Comunicación oral, 3. Comunicación escrita e 6. Reflexións sobre a lingua e os seus usos nos que se traballa a expresión e comprensión oral e escrita a través de diferentes formatos que inclúen as tecnoloxías da información e a comunicación.

Os contidos da materia que se recollen neste REA son:

Contidos | Bloque da materia
--- | ---
Estratexias para a utilización da linguaxe oral como instrumento de comunicación e aprendizaxe: escoitar, recoller datos, preguntar, exposición de ideas e para a identificación e interpretación do sentido global do texto e de integración da información explícita de textos orais e multimodais sinxelos. Participación activa en situacións de comunicación, espontáneas e dirixidas, utilizando un discurso coherente, ordenado e lóxico, construíndo o discurso de acordo coas necesidades comunicativas de cada situación, valorando as normas que rexen a interacción oral, e mobilizando a empatía na escoita e na expresión para transmitir necesidades, vivencias e emocións propias e alleas. Estratexias para a adquisición de destrezas sobre xéneros discursivos propios do ámbito persoal, social e educativo. Contido e forma. Redes sociais e os seus riscos. | Bloque 2
Construción do pensamento crítico a través da lingua para evitar a discriminación. Elementos gráficos e paratextuais que faciliten a organización e claridade do texto. Valoración da propia produción escrita e da produción escrita dos compañeiros e compañeiras. | Bloque 3
Modalidades oracionais en relación coa intención comunicativa. Estratexias para o establecemento de xeneralizacións sobre aspectos lingüísticos elementais na estrutura do galego, prestando especial atención ao valor expresivo dos determinantes e ás relacións fundamentais entre os esquemas semántico e sintáctico da oración simple, a partir de metalinguaxe específica elemental. Mecanismos léxicos básicos para adquisición de vocabulario a través da formación de palabras e enunciados. Estratexias de revisión e modificación de textos para mellorar a súa comprensión a través do uso de recursos lingüísticos apropiados. | Bloque 6

Temos claro que o desenvolvemento destes bloques da materia de Lingua e Literatura Galega non debe entenderse de maneira illada e o seu tratamento debe de ser integral. Isto implica unha transferencia de coñecementos, destrezas e actitudes doutras disciplinas que quedan recollidos nestes bloques interrelacionados.

Os obxectivos da materia que se traballan neste REA son os que seguen:

Obxectivos | Descrición
--- | ---
OBX 3 | Producir textos orais e multimodais con coherencia, claridade e rexistro adecuados para expresar ideas, sentimentos e conceptos; construír coñecemento; establecer vínculos persoais; e participar con autonomía e unha actitude cooperativa e empática en interaccións orais variadas.
OBX5 | Producir textos escritos e multimodais, con corrección gramatical e ortográfica básicas, seriando correctamente os contidos e aplicando estratexias elementais de planificación, textualización, redacción, revisión e edición para construír coñecemento e para dar resposta a demandas comunicativas concretas.
OBX 9 | Reflexionar de forma guiada sobre a linguaxe a partir de procesos de produción e comprensión de textos en contextos significativos, utilizando a terminoloxía elemental adecuada para iniciarse no desenvolvemento da conciencia lingüística e para mellorar as destrezas de produción e comprensión oral e escrita.
OBX 10 | Pór as propias prácticas comunicativas ao servizo da convivencia democrática utilizando unha linguaxe non discriminatoria e detectando e rexeitando os abusos de poder a través da palabra para favorecer un uso no só eficaz senón tamén ético da linguaxe.

A continuación inclúense os descritores das competencias clave que marca a normativa vixente e que son traballadas neste recurso.

Competencias clave | Clave dos descritores operativos
--- | ---
Competencia comunicación lingüística (CCL) | CCL 1, CCL 2, CCL 3, CCL 5
Competencia Plurilingüe (CP) | CP 2, CP 3
Competencia matemática, en ciencia, tecnoloxía e enxeñería (STEM) | STEM 1, STEM 2
Competencia dixital (CD) | CD 2, CD 3
Competencia persoal, social, cívica e de aprender a aprender (CPSAA) | CPSAA 3, CPSAA 5
Competencia cidadá (CC) | CC 1, CC 2, CC 3
Competencia emprendedora (CE) | CE 1
Competencia conciencia e expresións culturais (CCEC) |

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)